ھجرى سال كے بارہ مہينوں ميں سے صفر كا مہينہ بھى ہے جو ماہ محرم كے بعد آتا ہے۔    بعض كہتے ہيں:  اس ماہ ميں مكہ شہر اہل مكہ سے خالى ہونے كى بنا پر اسے صفر كہا جاتا ہے۔    اور ايك قول يہ بھى ہے كہ:  ماہ صفر كو صفر اس ليے كہا جاتا ہے كہ: اس ماہ ميں قبائل كے خلاف چڑھائى كى جاتى تھى اور جو بھى انہيں ملتا اسے مال سے خالى كرديتے ( يعنى اس كا سارا سامان چھين ليتے تو وہ بغير كسى سامان كے رہ جاتا )۔  بحوالہ: لسان العرب لابن منظور جلد نمبر ( 4 ) صفحہ ( 462-463 )    شيخ ابن عثيمين رحمہ اللہ تعالى كہتے ہيں:  صفر كى كئى ايك شرح اور تفسير كى گئى ہيں۔    اول:  يہ معروف صفر كا مہينہ ہے، عرب  لوگ اس كے ساتھ نحوست پكڑتے تھے۔    دوم:  يہ پيٹ كى بيمارى ہے جو اونٹ كو لگتى ہے، اور ايك اونٹ سے دوسرے اونٹ تك پہنچتى ہے، تو اس كا عدوى پر عطف خاص كا عام پر عطف كے باب سے ہو گا۔    سوم:  يہ صفر كا مہينہ ہے: اور اس سے مراد وہ تقديم وتاخير ہے جو كفار كيا كرتے تھے، اور محرم كے مہينہ كى حرمت كو صفر تك مؤخر كرديتے تھے، ايك سال تو اسے حلال كرتے اور دوسرے برس اسے حرام قرار ديتے تھے۔    اور ان ميں راجح يہ ہے كہ : اس سے صفر كا  مہينہ مراد ہے، كيونكہ دور جاہليت ميں لوگ اسے منحوس خيال كرتے تھے۔  اور وقت اور زمانے كو اللہ تعالى كى تقدير پر كوئى تاثير نہيں، لہذا يہ بھى باقى اوقات اور زمانوں كى طرح ہى ہے جن ميں خير و شر مقدر كيا جاتا ہے۔    بحوالہ: مجموع فتاوى الشيخ ابن عثيمين رحمہ اللہ تعالى ( 2 / 113-115 )    اہل جاہليت صفر كے مہينہ كو منحوس سمجھتے اور اس سے نحوست پكڑتے تھے اور اسلام سے منسوب بعض لوگوں ميں آج بھى يہ چيز باقى ہے۔ حالانکہ صفر کے مہینے کو منحوس سمجھنے والے خیال کو  رسول اللہ صلی اللہ علیہ وسلم نے لغو خیال قرار دیا ہے۔ بطور ثبوت صحیح بخاری کی حدیث ملاحظہ فرمائیں :    قال سمعت ابا هريرة، يقول قال رسول الله صلى الله عليه وسلم ‏"‏ لا عدوى ولا طيرة ولا هامة ولا صفر، وفر من المجذوم كما تفر من الاسد ‏"‏‏۔  ابو ہريرہ رضى اللہ تعالى عنہ بيان كرتے ہيں كہ رسول كريم صلى اللہ عليہ وسلم نے فرمايا:  چھوت لگنا ، بدشگونی لینا ، الو کا منحوس ہونا اور (ماہ) صفر کا منحوس ہونا ، یہ سب لغو خیالات ہیں البتہ جذامی شخص سے اس  طرح بھاگو جس طرح شير سے بھاگتے ہيں۔  صحيح بخارى ، کتاب الطب ، باب الجذام ، حدیث : 5769